రాశి ఉన్నా వాసి కనిపించడం లేదు
- నియమాకాలకు అదే పెద్ద 'కొరత'
- 58% కంపెనీల మాట ఇది
           ముంబయి: భారత్‌లో చదువుకున్న వారు లక్షలు, కోట్లలో ఉంటున్నప్పటికీ వారిలో ఉద్యోగాల్లోకి తీసుకొనేందుకు అవసరమైన ప్రతిభ, నైపుణ్యం గల వారు దొరకడం లేదంటున్నాయి పరిశ్రమ వర్గాలు. ఈ అంశమే ఇప్పుడు పరిశ్రమ వర్గాలను కలవరపరుస్తోంది. ఈ కారణం చేతనే నియామకాలు చేపట్టడం కష్టంగా మారిందన్నది వారి వాదన. దేశీయంగా ఉద్యోగాలను ఇచ్చే 58% కంపెనీలు ఈ విషయంలోనే ఆవేదన వ్యక్తం చేసినట్లు 'మ్యాన్‌ పవర్‌ గ్రూపు' సర్వే తేల్చింది. ఈ సంస్థ నిర్వహించిన 'వార్షిక ప్రతిభ కొరత' సర్వే ఇదే విషయమై పలు ఆసక్తికరమైన అంశాలు వెల్లడించింది. 2014 తో పోలిస్తే ఈ ఏడాది ఇది 6 శాతం మేర తగ్గినట్లు నివేదిక తెలిపింది. అంతకుముందు సంవత్సరం ఈ కొరత 64 శాతంగా ఉంది. నివేదికలోని ఇతర అంశాలు..
- ఉద్యోగాలను ఇచ్చేవారిలో 9 శాతం మంది ప్రతిభ కొరత తమ వ్యాపారంపై ప్రతికూల ప్రభావాన్ని చూపుతుందని భావిస్తున్నారు. కానీ వీరిలో కొందరు ఉన్న వారిలోంచే మెరుగైన వారిని తీసుకొని తమ అవసరాల మేరకు వ్యూహాత్మకంగా తగిన శిక్షణనిచ్చి ముందుకు సాగుతున్నారు.
- అంతకు ముందు ఏడాది కేవలం తగిన ప్రతిభ గల వారితో అకౌంటింగ్‌ ఫైనాన్స్‌ స్టాఫ్‌, సేల్స్‌ మేనేజర్‌ పోస్టుల భర్తీ మాత్రమే పరిశ్రమ వర్గాల వారికి చాలా కష్టంగా ఉండేది.
- ప్రస్తుత సంవత్సరం అకౌంటింగ్‌, ఆర్థిక సర్వీసులు, ఐటీ, సెక్రెటరీస్‌, పీఏలు, ఆఫీసు సపోర్ట్‌ స్టాఫ్‌ను నియమించుకోవడం కూడా ఒక గొప్ప సవాలుగానే మారుతోంది.
- ప్రతిభా లోపం గల వారిని ఉద్యోగాల్లోకి తీసుకోవడం వల్ల వినియోగదారుల అవసరాలను అందుకోవడంలో ప్రతికూల ప్రభావం పడుతుందని 13 శాతం మంది ఉద్యోగదాతలు అభిప్రాయపడుతున్నారు.
- ఇలాంటి నియామకాలు చేపట్టడం వల్ల పోటీతత్వం లోపించడం, ఉత్పాదకత తగ్గడం, ఉద్యోగిపై వ్యయం పెరగడం, ఎక్కువ పనిని ధైర్యంగా అప్పగించేందుకు వీలుపడకపోవడం వంట ప్రతికూల ప్రభావాలు ఉంటాయని కంపెనీలు భావిస్తున్నాయి.
- ప్రతిభ కొరత నేపథ్యంలో కూడా వివిధ రంగాలలో ఉద్యోగ అవకాశాలు మెరుగవుతాయని ప్రజలూ ఆశవహగానే ఉన్నారు. అవకాశం దొరికితే ఉద్యోగంలో చేరాక తమ నైపుణ్యాన్ని పెంచుకోవచ్చన్న దృక్పథంతో వారున్నారు.
- విషయంపై పట్టు తగిన అనుభవం కలిగిన వారికి తీసుకొనేందుకు కంపెనీలు ఆసక్తిని చూపుతున్నాయి.
- బిగ్‌డాటా, డాటా అనెలిటిక్స్‌ సోషల్‌ మీడియా, మోబైల్‌, అనెలిటిక్స్‌, క్లౌడ్‌ రంగాలలో మెరుగైన ఉపాధి అవకాశాలు కనిపిస్తున్నాయి.
- 2015లో ఎక్కువగా అకౌంటింగ్‌, ఫైనాన్స్‌, ఐటీ, రిసప్షెనిష్ట్‌, టీచర్లు, ఇంజినీర్లు, మార్కెటింగ్‌, పబ్లిక్‌ రిలేషన్స్‌, అమ్మకాల విభాగంలో మేనేజర్లు, మేనేజ్‌ మెంట్‌, న్యాయ సంబంధిత, పరిశోధన విభాగాలలో ఎక్కువగా ఉద్యోగ అవకాశాలు లభించే ఆస్కారం ఉంది.
మీ స్నేహితులకు రికమెండ్ చెయ్యండి